**Suuri palomuuri** (kiin.: 防火长城; pinyin: *Fánghuǒ Chángchéng*) tarkoittaa useita toisistaan erillisiä Kiinan valtion harjoittamia tapoja rajoittaa ja suodattaa verkkoliikennettä Kiinan ja ulkomaiden välillä. Termiä käytettiin ensimmäistä kertaa vuonna 1997 *Wired*-lehden julkaisemassa jutussa. Suuri palomuuri sai alkunsa vuonna 2000, kun yleisestä turvallisuudesta vastaava ministeriö otti käyttöön ns. kultaisen suojakilven, jolla pystytään poistamaan ei-toivottua sisältöä ja jäljittämään sitä levittäviä yksilöitä. Ideana isänä pidetään Fang Binxingia.

Kiina kieltää kategorisesti vain joitain sisältöjä. Suurta palomuurta sovelletaan melko mielivaltaisesti. Internet-liikenne Kiinan ja muun maailman välillä tapahtuu vain muutamien palvelinten kautta, joten niitä on helppo valvoa. Monet kiinalaiset internetsivut harjoittavat itsesensuuria, jota Kiinan laki myös edellyttää

Kiinalaiset sekä Kiinassa oleskelevat ulkomaalaiset hyödyntävät VPN-palveluita suuren palomuurin kiertämiseen. Kiina on sallinut joitain VPN-yrityksiä maassa, mutta niiden tulee pitää kirjaa käyttäjien verkkoliikenteestä ja luovuttaa nämä tiedot hallitukselle heti pyydettäessä. Luvattomia VPN-palveluita myyviä henkilöitä on tosin pidätetty ja VPN-palveluiden toimivuus hankaloituu sitä mukaa, kun suuri palomuuri kehittyy entistä paremmaksi ja hyödyntää mm. tekoälyä.

Xi Jinpingin noustua valtaan suuren palomuurin hyödyntäminen on kiihtynyt. Tavoitteena on ollut säädellä elämää internetissä samalla tavalla kuin sitä säädellään sen ulkopuolellakin.

Vaikutus Kiinan markkinoihin
----------------------------

Suuren palomuurin käyttö on johtanut siihen, että monet länsimaissa yleiset verkkosivut on joko estetty Kiinassa tai niiden takana olevat yritykset ovat lähteneet Kiinan markkinoilta kilpailun kiristyttyä. Tämän takia Kiinan markkinoita hallitsevat omat paikalliset sivustot ja sovellukset, jotka ovat alun alkaen joutuneet suodattamaan kaiken epämiellyttävän sisällön pois.

Esimerkiksi Kiinassa ostettuun Android-puhelimeen ei kuulu Google Services -pakettia.

Suuri palomuuri käytännössä
---------------------------

Ensimmäinen pidätys, jossa suuri palomuuri oli apuna, lienee vuoden 1998 tapaus, jolloin 30-vuotias insinööri, Lin Hai, pidätettiin. Häntä syytettiin noin 30 000 kiinalaisen sähköpostiosoitteen vuotamisesta yhdysvaltalaiselle demokratiajärjestölle ja hänet tuomittiin vankeuteen.

Suuri palomuuri estää tiettyjä sivustoja niiden domain-nimen perusteella: esim. Facebook, The New York Times ja YouTube.

Sallittujen sivustojen kohdalla lähetettyä sisältöä verrataan automaattisesti kiellettyyn, ja mikäli kiellettyä sisältöä havaitaan, sivusto estää sen lähettämisen. Vuonna 2009 kiinalaisen hakukone Baidun sensorien kiellettyjen sanojen lista vuosi julki. Listaan kuuluivat mm. ilmaukset "aivopesu", "anti-kommunisti", "lakko", "Tiananmenin verilöyly", "Falun [Gong]" sekä kommunistisen puolueen johtajien nimet (esim. Hu Jintao ja Deng Xiaoping) ja tiettyjen alueiden (esim. Tiibet ja Hongkong) itsenäisyys.

Vuonna 2019 uutisoitiin tapauksesta, jossa kiinalaiset rajavartijat olivat Kirgisian rajalla asentaneet salaa turistien matkapuhelimiin, tai pakottaneet nämä itse asentamaan, ohjelman, joka skannasi laitteen kokonaisuudessaan kielletyn sisällön varalta. Tällaista sisältöä oli mm. Koraanin katkelmat sekä kuvat dalai-lamasta.

Katso myös
----------

* Luettelo Kiinan estämistä verkkosivuista

Lähteet
-------

1. ↑  The story of China’s Great Firewall, the world’s most sophisticated censorship system *South China Morning Post*.  7.11.2019. Viitattu 18.11.2021. (englanniksi)
2. ↑  Geremie R. Barme: The Great Firewall of China *Wired*.  6.1.1997. Viitattu 18.11.2021. (englanniksi)
3. ↑  The China Yahoo! welcome: You've got Jail! *phys.org*. Viitattu 18.11.2021. (englanniksi)
4. 1 2  Yaqiu Wang: In China, the ‘Great Firewall’ Is Changing a Generation *POLITICO*. Viitattu 18.11.2021. (englanniksi)
5. ↑  Poropudas, Timo: Kissaa ja hiirtä Kiinan muurilla *Ilta-Sanomat*.  15.7.2012. Viitattu 18.11.2021.
6. ↑  How does the great firewall of China work?  3.1.2021. Deutsche Welle. Viitattu 18.11.2021. (englanniksi)
7. ↑  How Does the Great Firewall of China Work? | NordVPN  2.8.2018. NordVPN. Viitattu 18.11.2021. (englanniksi)
8. 1 2  The great firewall of China: Xi Jinping’s internet shutdown *the Guardian*.  29.6.2018. Viitattu 18.11.2021. (englanniksi)
9. 1 2  Internet censorship in China | The Great Firewall of China | SHIFT  12.11.2019. Deutsche Welle. Viitattu 19.11.2021. (englanniksi)
10. ↑  Rich Bishop: What are the differences between the Chinese and Western Android app markets? *Medium*.  17.7.2018. Viitattu 19.11.2021. (englanniksi)
11. ↑  Chinese holiday island to unlock Facebook, Twitter and YouTube for foreign visitors *South China Morning Post*.  22.6.2018.  Arkistoitu 2018. Viitattu 18.11.2021. (englanniksi)
12. ↑  Xiao Qiang: Baidu's Internal Monitoring and Censorship Document Leaked (1) (Updated) *China Digital Times*.  1.5.2009. Viitattu 19.11.2021. (englanniksi)
13. ↑  Kevin Webb: Chinese officials are forcing tourists to install an invasive app that downloads their texts and scans their phones at the border of one of the most surveilled regions in the country *Business Insider*. Viitattu 19.11.2021. (englanniksi)
14. ↑  Chinese border guards put secret surveillance app on tourists' phones *the Guardian*.  2.7.2019. Viitattu 19.11.2021. (englanniksi)